**Chemarea destinului**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te simt prea singură, și-mi pare rău

că viața ta, atât de împlinită,

te-a abătut, cumva, din drumul tău,

pe o potecă tristă, ocolită.

Destinul tău, cel scris acolo, sus,

e, încă, în putere și te cheamă

pe drumul său, ce este mai presus

de orice lege și de orice teamă.

Îl simți, deja, în gândul tău ascuns,

și simți chemarea lui spre o schimbare,

dar inima așteaptă un răspuns

pe care doar iubirea ta îl are.

E-acolo, e ascunsă într-un pliu,

cu dorul de-a simți, din nou, lumina,

și de-a uita de cerul fumuriu

al scenei peste care-a tras cortina.

Am să-ți întind, în noul răsărit,

o mână caldă și, încet, cu mine,

vei fi purtată-n zborul liniștit

al sufletelor ce zâmbesc, senine.